DECRETO 440/2009, do 11 de decembro, polo que se aproba a modificación dos estatutos do Colexio Galego de Doutores e Licenciados en Ciencias Políticas e Socioloxía.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 28/12/2009

De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire no marco da lexislación básica do Estado, o desenvolvemento lexislativo e a execución en materia de corporacións de dereito público representativas de intereses económicos e profesionais.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo, e asumiuse polo Decreto 337/1996, do 13 de setembro, da Xunta de Galicia. Corresponden á Consellería de Presidencia, Administracións Públicas e Xustiza as competencias nesta materia, en virtude do Decreto 303/2009, do 21 de maio, polo que se establece a estrutura orgánica da citada consellería.
En virtude da citada competencia de desenvolvemento lexislativo e execución, aprobouse a Lei 11/2001, do 18 de setembro, de colexios profesionais de Galicia.
Esta lei establece na súa disposición transitoria que os colexios e consellos galegos constituídos no momento da súa entrada en vigor deberán adaptar os seus estatutos a ela no prazo dun ano.
O artigo 18 da Lei 11/2001 establece que os colexios profesionais comunicaranlle á consellería competente en materia de colexios profesionais os estatutos aprobados, así como as modificacións para os efectos da súa aprobación definitiva, logo da cualificación de legalidade, e inscrición no Rexistro de Colexios Profesionais e de Consellos Galegos de Colexios Profesionais da Comunidade Autónoma de Galicia.
Dando cumprimento ás disposicións anteriores, o Colexio Galego de Doutores e Licenciados en Ciencias Políticas e Socioloxía, creado polo Decreto 14/1994, do 20 de xaneiro, por segregación do Ilustre Colexio Nacional de Doutores e Licenciados en Ciencias Políticas e Socioloxía, acordou en asemblea xeral realizada o 12 de xuño de 2009, a aprobación dos seus estatutos adaptados ao disposto na Lei 11/2001, do 18 de setembro. Estes estatutos foron remitidos á Secretaría Xeral da Consellería de Presidencia, Administracións Públicas e Xustiza para a súa aprobación definitiva.
Tendo en conta o exposto, una vez que foi verificada a adecuación á legalidade dos devanditos estatutos, en uso das facultades que me foron conferidas, polo artigo 34.5º da Lei 1/1983, do 22 de febreiro, de normas reguladoras da Xunta e da súa Presidencia, por proposta do conselleiro de Presidencia, Administracións Públicas e Xustiza, e tras a deliberación do Consello da Xunta na súa reunión do once de decembro de dous mil nove,
DISPOÑO:
Artigo único.
Aprobar a modificación dos estatutos do Colexio Galego de Doutores e Licenciados en Ciencias Políticas e Socioloxía como consecuencia da súa adaptación á Lei 11/2001, do 18 de setembro, de colexios profesionais da Comunidade Autónoma de Galicia.
Como anexo a este decreto figura a versión consolidada do texto dos estatutos coas adaptacións incorporadas.
Disposición derradeira
Este decreto entrará en vigor aos vinte días da súa publicación no Diario Oficial de Galicia.
Santiago de Compostela, once de decembro de dous mil nove.
Alberto Núñez Feijóo
Presidente
Alfonso Rueda Valenzuela
Conselleiro de Presidencia, Administracións Públicas e Xustiza
ANEXO
Estatutos do Colexio Galego de Doutores e Licenciados
en Ciencias Políticas e Socioloxía
Capítulo I
Principios básicos
Artigo 1º.-Natureza xurídica.
O Colexio Galego de Doutores e Licenciados en Ciencias Políticas e Socioloxía (en diante o Colexio) constitúe unha corporación de dereito público dotada de personalidade xurídica propia. A súa última misión consiste na representación, promoción e defensa dos colexiados nos asuntos que garden relación co exercicio profesional.
O Colexio colaborará coas administracións públicas no exercicio das súas competencias, nos termos previstos na lexislación vixente.
Artigo 2º.-Ámbito territorial, sede e delegacións.
1. O ámbito territorial do Colexio é a Comunidade Autónoma de Galicia.
2. O Colexio ten a súa sede na rúa Fernando III O Santo nº 32, baixo CP 15701 Santiago de Compostela. A sede social do Colexio poderá mudar de domicilio tramitándose a correspondente reforma estatutaria.
3. O Colexio poderá establecer delegacións provinciais, sempre que a asemblea o considere oportuno e exista un número suficiente de colexiados para tal fin, tramitándose a correspondente modificación estatutaria.
Estas delegacións estarán integradas e dependerán do Colexio.
Artigo 3º.-Emblema.
O emblema oficial do Colexio está constituído, baixo fondo laranxa, por unha cana de temón e un facho, circundados pola inscrición Ciencia Política e Socioloxía.
Capítulo II
Fins e funcións do Colexio
Artigo 4º.-Fins.
Son fins do Colexio:
a) Velar pola satisfacción dos intereses xerais relacionados co exercicio das correspondentes profesións.
b) Lograr unha mellora constante do nivel de calidade das prestacións profesionais dos colexiados, promovendo actividades formativas que repercutan no perfeccionamento destas actividades profesionais.
c) Ter como obxecto social da entidade as tarefas de intermediación no mercado laboral, sen ánimo de lucro e para a mellora profesional dos colexiados.
d) Cooperar na mellora dos estudos conducentes á obtención dos títulos habilitantes para o exercicio das correspondentes profesións.
Artigo 5º.-Funcións.
Para o cumprimento dos seus fins, o Colexio exercerá as seguintes funcións:
a) Exercer no seu ámbito a representación e a defensa da profesión.
b) Ordenar no marco da súa competencia a actividade dos seus colexiados, velando pola súa ética e dignidade profesional, así como conciliando os seus intereses co interese social e cos dereitos dos cidadáns.
c) Exercer a potestade disciplinaria sobre os profesionais colexiados.
d) Exercer as accións legais e adoptar as medidas necesarias para evitar a intrusión profesional e a competencia desleal.
e) Establecer e exixir as achegas económicas dos colexiados.
f) Elaborar e aprobar os seus orzamentos anuais de ingresos e gastos, así como as súas contas e liquidacións orzamentarias.
g) Organizar actividades dirixidas á formación e ao perfeccionamento profesional dos colexiados.
h) Participar de forma activa coas entidades de formación dos futuros titulados na mellora dos plans de estudo e na preparación destes.
i) Organizar actividades e servizos comúns de carácter profesional e cultural.
j) Emitir informe sobre aqueles proxectos de normas que elabore a Comunidade Autónoma de Galicia que afecten os profesionais.
k) Participar nos órganos consultivos da Administración de Galicia cando esta o requira ou así se estableza na normativa vixente e designar representantes en calquera xulgado ou tribunal nos cales se exixan coñecementos relativos a materias específicas, sempre que sexan requiridos para iso nos termos establecidos na Lei de axuizamento civil.
l) Emitir informes e ditames, de carácter non vinculante, en procedementos xudiciais ou administrativos en que se susciten cuestións que afecten materias da competencia profesional.
m) Colaborar coas administracións públicas en materia das súas competencias, de acordo coas disposicións vixentes.
Capítulo III
Incorporacións e baixas
Artigo 6º.-Incorporación ao Colexio.
1. Para pertencer ao Colexio precisarase acreditar as seguintes condicións: pertenza a un Estado da Unión Europea, maioría de idade e posuír a licenciatura en ciencias políticas e/ou socioloxía. As persoas españolas tituladas por universidades estranxeiras, de Estados non pertencentes á UE, deberán acreditar a validación dos seus títulos. Serán excluídos todos aqueles que non cumpran estas condicións, salvo as referidas no punto 2 deste artigo.
2. Os licenciados estranxeiros, de Estados non pertencentes á UE, que reúnan os requisitos de maioría de idade e titulación homologada, poderán ser admitidos cando a Xunta de Goberno así o considere, atendendo ás circunstancias que concorran e sen prexuízo do que, para o efecto, dispoña a lexislación comunitaria.
3. Unha vez practicadas as dilixencias que en cada caso se consideren oportunas, a Xunta de Goberno resolverá a petición de incorporacións ao Colexio e contestaraa no prazo máximo de tres meses. De non ser estimatoria, concederáselle ao interesado trámite de audiencia para presentar alegacións no seu dereito, por prazo mínimo de quince días.
Artigo 7º.-Perda da condición de colexiado.
A condición de colexiado pode perderse polas seguintes causas:
a) Por petición propia, salvo no caso de que o colexiado estea suxeito a procedemento disciplinario.
b) Como consecuencia dunha pena por inhabilitación para o exercicio profesional por sentenza xudicial firme, perda da nacionalidade ou dos dereitos civís.
c) Por sanción disciplinaria, segundo se establece no artigo 57.c. destes estatutos.
d) Por non pagar as cotas regulamentarias. Neste caso a baixa terá lugar aos trinta días de ser requirido por escrito pola Xunta de Goberno.
Artigo 8º.-Reincorporación.
1. Cando o motivo da baixa sexa o que dispón o artigo 7 a) destes estatutos, o solicitante deberá tramitar unha nova solicitude de admisión, excepto a presentación de documentos referentes á súa titulación e deberá aboar a cota de reincorporación que regulamentariamente estea establecida.
2. Cando o motivo da baixa sexa o que dispón o artigo 7 b) e c) destes estatutos, o solicitante deberá acreditar o cumprimento da pena ou sanción que motivou a súa baixa colexial.
3. Cando o motivo da baixa sexa o que dispón o artigo 7 d) destes estatutos, o solicitante deberá satisfacer a débeda pendente máis os xuros legais, se procede, desde a data da orde de pagamento daquela.
Capítulo IV
Dereitos e deberes dos colexiados
Artigo 9º.-Dereitos dos colexiados.
Os colexiados terán os seguintes dereitos:
a) De representación e apoio por parte da Xunta de Goberno nas súas xustas reclamacións no exercicio da súa profesión.
b) De participación na elección da Xunta de Goberno, censores de contas e comisións especiais.
c) De participación como candidato para todos os cargos electivos, cando reúna as condicións establecidas nestes estatutos.
d) Asistir ás sesións da asemblea do Colexio.
e) Participar nas eleccións para cargos directivos.
f) De información sobre as actividades do Colexio en defensa e promoción da profesión e, en xeral, sobre todas as actividades (cursos, seminarios, etc.) que organice o Colexio.
g) De participación na organización e desenvolvemento das actividades do Colexio, así como a asistencia ao domicilio social e ao emprego de todos os servizos e publicacións.
h) De petición, consulta, interpelación e censura do órgano do goberno.
Artigo 10º.-Deberes dos colexiados.
Os colexiados terán os deberes de:
a) Desempeñar a súa actividade profesional dentro das normas que establece a ética profesional.
b) Cumprir co disposto nas normas do Colexio e cos acordos e determinacións da Asemblea e da Xunta de Goberno, sen prexuízo dos recursos que puidesen formular.
c) Comunicar no prazo de trinta días ao órgano do goberno os cambios de residencia e domicilio.
d) Aboar as cotas e as taxas correspondentes.
e) Comparecer ante a Xunta de Goberno, cando fosen requiridos para iso.
f) Presentar nos prazos establecidos as declaracións xuradas, contratos e demais documentos que establezan as leis e disposicións estatutarias e regulamentarias.
g) Desempeñar dilixentemente os cargos para os que fosen designados.
Capítulo V
Órganos do Colexio
Artigo 11º.-Órganos do Colexio.
Os órganos de representación, goberno e administración do Colexio son: a Asemblea (órgano plenario), a Xunta de Goberno (órgano de goberno) e o presidente-decano (órgano presidencial).
Sección primeira
A Asemblea
Artigo 12º.-A Asemblea.
A Asemblea é o órgano supremo do Colexio.
Todos os colexiados poderán asistir a ela con voz e voto, sempre e cando estean en posesión dos seus dereitos colexiais e civís, e os seus acordos adoptaranse segundo o principio maioritario. A Asemblea poderá reunirse en sesións ordinarias e sesións extraordinarias.
Artigo 13º.-Funcións da Asemblea.
A Asemblea poderá tratar todos os asuntos que afecten a vida do Colexio, e estaranlle, en todo caso, reservadas as seguintes competencias:
a) Aprobar, se procede, a acta da sesión anterior.
b) Examinar e aprobar, se procede, as contas e balances do ano anterior, así como o orzamento para o ano seguinte.
c) Aprobar a xeración de prestacións extraordinarias.
d) Elixir os membros da Xunta de Goberno cando proceda e ao remate do seu mandato de dous anos.
e) Examinar e debater a xestión feita pola Xunta de Goberno e as comisións de traballo que se establezan.
f) Discutir e, se é o caso, aprobar as mocións de censura que se presenten contra a Xunta de Goberno.
g) Impoñer as sancións establecidas por faltas moi graves.
h) Aprobar e reformar os estatutos do Colexio.
i) Elixir unha comisión que auditará as contas do Colexio cando se produza a renovación ordinaria da Xunta de Goberno, tal como indica o artigo 51º destes estatutos.
Artigo 14º.-Representación.
Os colexiados que por causa xustificada non puidesen asistir á sesión da asemblea poderán ser representados por outros, sen que se poida ter máis dunha representación. A autorización deberá ser expresa para a sesión en cuestión, indicará a persoa do representante e deberá ser outorgada notarialmente.
Artigo 15º.-Sesións ordinarias.
1. A asemblea reunirase en sesión ordinaria dúas veces ao ano e, salvo causa de forza maior, estas terán lugar dentro das primeiras quincenas dos meses de xuño e decembro.
2. Na sesión ordinaria do mes de xuño incluiranse preceptivamente os puntos que a seguir se sinalan e que deberán ser expostos persoalmente polo decano:
a) A memoria de xestión da Xunta de Goberno dos primeiros seis meses do ano.
b) O proxecto das actividades para os últimos seis meses do ano.
c) O informe sobre as actividades das comisións de traballo.
d) A elección dos cargos que quedasen vacantes na Xunta de Goberno.
3. A sesión ordinaria do mes de decembro incluirá na orde do día:
a) A memoria de actividades dos últimos seis meses do ano.
b) O programa de actividades para os primeiros seis meses do ano seguinte.
c) A conta anual de gastos e ingresos do ano en curso, sendo elixidos, para a súa censura, dous censores de contas titulares e dous suplentes, que non poderán ser membros da Xunta de Goberno.
d) O orzamento para o ano seguinte.
e) Finalmente, corresponderalle a este órgano plenario realizar a elección ordinaria para un mandato de dous anos da Xunta de Goberno.
Artigo 16º.-Sesións extraordinarias.
A Asemblea reunirase de xeito extraordinario, por iniciativa da Xunta de Goberno ou por petición dun vinte por cento dos colexiados que representen en calquera caso, polo menos, un mínimo de trinta colexiados. Neste suposto deberán sinalarse as causas que a xustifican, así como os puntos que se van tratar nela.
As sesións extraordinarias celebraranse no prazo máximo de trinta días desde o acordo da Xunta de Goberno ou da recepción da petición.
Artigo 17º.-Obxecto das sesións extraordinarias.
Son obxecto das sesións extraordinarias:
a) A reforma dos estatutos.
b) As mocións de censura á Xunta de Goberno e ao presidente-decano.
c) A elección da Xunta de Goberno nos casos de cesamento ou dimisión anticipada.
Artigo 18º.-Convocatoria.
1. As sesións da Asemblea serán convocadas por circular persoal ao domicilio dos colexiados, con indicación do seu carácter ordinario ou extraordinario, e sinalará o lugar, data e hora en que terá lugar, así como a súa orde do día. A circular deberá ir asinada polo secretario da Xunta de Goberno.
A convocatoria deberá realizarse con quince días naturais de antelación, salvo cando se deban facer eleccións; neste caso o prazo será de trinta días naturais.
2. Os colexiados poderán remitir ata a derradeira semana do mes anterior á celebración das sesións da Asemblea as proposicións que consideren convenientes. Estas serán incluídas na orde do día, cando veñan asinadas por un dez por cento dos colexiados, que totalicen, en calquera caso, un mínimo de dez colexiados, e deberán ser tratadas de inmediato antes do punto dedicado a preguntas.
Artigo 19º.-Constitución da Asemblea.
A Asemblea constituirase validamente, de non acadarse a metade máis un dos colexiados na primeira convocatoria, na segunda convocatoria, calquera que sexa o número de asistentes a ela.
Artigo 20º.-Adopción de acordos.
1. Os acordos adoptaranse en xeral con votacións á man alzada e por maioría simple dos presentes e dos representados.
2. No suposto de prestacións económicas extraordinarias, reformas estatutarias ou mocións de censura, precisaranse maiorías cualificadas de dous terzos dos presentes. Nestes supostos, as votacións realizaranse identificándose persoalmente os colexiados. As votacións secretas só terán lugar cando se indique nestes estatutos ou o decida expresamente a Asemblea.
Artigo 21º.-Actas.
Os acordos adoptados recolleraos nas actas correspondentes o secretario da Xunta de Goberno. Estas deberán ser lidas para a súa aprobación, se procede, na seguinte sesión. Cando os colexiados desexen que conste en acta algunha observación particular, deberán entregala por escrito ao secretario ao remate da sesión.
Sección segunda
A Xunta de Goberno
Artigo 22º.-A Xunta de Goberno.
A Xunta de Goberno é o órgano de dirección e administración do Colexio.
Artigo 23º.-Composición.
A Xunta de Goberno estará composta polos seguintes membros:
1. Decano; 2. Vicedecano; 3. Secretario; 4. Vicesecretario; 5. Tesoureiro; 6. Interventor; 7. Vogal asesor xurídico; 8. Vogal de información e relacións públicas; 9. Vogal politólogo; 10. Vogal sociólogo.
Artigo 24º.-Funcións da Xunta de Goberno.
As funcións da Xunta de Goberno son as seguintes:
a) Executar os acordos das sesións da Asemblea.
b) Establecer regulamentariamente o sistema de incorporacións e baixas no Colexio, e resolver as peticións de incorporación. Esta última función poderá delegarse no decano e no secretario.
c) Recadar as cotas e demais prestacións que se establezan.
d) Dirixir as comisións de traballo.
e) Convocar as eleccións para a Xunta de Goberno, así como para as sesións.
f) Nomear os representantes do Colexio nos organismos, comisións e tribunais en que fose preceptivo.
g) Redactar os orzamentos e contas anuais.
h) Propoñerlle á Asemblea o investimento de capital social.
i) Determinar o número de administrativos e subalternos, os seus soldos e as súas gratificacións.
j) Deliberar e acordar a imposición de sancións de acordo co establecido nestes estatutos.
k) Manter lazos de colaboración con centros de ensino, facultades e institutos de investigación públicos e privados, nacionais e estranxeiros.
l) Emitir informe de palabra ou por escrito, en nome do Colexio, sobre proxectos ou iniciativas da Administración e entidades públicas e privadas.
m) Fomentar os intercambios, viaxes de estudos, bolsas, etc., para a promoción dos colexiados.
n) Propoñer á Asemblea o proceso de elección dunha comisión que procederá a auditar as contas do Colexio segundo o disposto no artigo 51º destes estatutos.
Funcións específicas dos membros da Xunta de Goberno.
Artigo 25º.-Funcións do decano.
Ao decano correspóndenlle as funcións seguintes:
a) Representar oficialmente a Xunta de Goberno e o Colexio nas relacións coa Administración e demais entidades de dereito público ou privado.
b) Convocar, fixar a orde do día e presidir as reunións da Xunta de Goberno e da Asemblea, de acordo co establecido nestes estatutos.
c) Expedir, en cumprimento da Asemblea, os libramentos dos fondos do Colexio.
d) Impulsar a actividade do Colexio, distribuíndo e coordinando o traballo entre os membros dos órganos colexiais.
e) Delegar nos vogais correspondentes as facultades da súa competencia que considere convenientes.
f) Presidir o órgano presidencial, presidente-decano.
Artigo 26º.-Funcións do vicedecano.
Correspóndelle ao vicedecano:
a) Substituír o decano no caso de enfermidade, ausencia ou vacante, así como levar a cabo todas as funcións que lle sexan conferidas polo decano.
b) Asesorar a Xunta de Goberno en materia de política administrativa, propoñéndolle as directrices que se deben seguir, tanto en relación coa Administración como nas relacións con entidades privadas.
c) Dirixir a organización e o funcionamento interno do Colexio.
Artigo 27º.-Funcións do secretario.
Correspóndelle ao secretario:
a) Tramitar as solicitudes e comunicacións, remitíndoas ao decano ou ao vogal correspondente.
b) Custodiar o libro de actas, os selos e demais documentos oficiais do Colexio.
c) Dar validez, coa súa sinatura e o visto e prace do decano, aos acordos e certificacións.
d) Dirixir o funcionamento das oficinas e o traballo administrativo e burocrático do Colexio.
Artigo 28º.-Funcións do vicesecretario.
Correspóndelle ao vicesecretario:
a) Substituír o secretario no caso de enfermidade, vacante ou ausencia.
b) Facer todas as funcións que nel delegue o secretario.
Artigo 29º.-Funcións do tesoureiro.
Correspóndelle ao tesoureiro:
a) Recadar e custodiar os fondos do Colexio.
b) Aboar os libramentos que expida o decano logo da toma de razón do interventor.
c) Formular a conta mensual de gastos e ingresos, así como a conta do exercicio anual.
d) Redactar os orzamentos anuais que a Xunta de Goberno debe presentar á Asemblea.
e) Manter ao día o inventario de bens do Colexio.
Artigo 30º.-Funcións do interventor.
Correspóndello ao interventor:
a) Intervir e fiscalizar as operacións de tesouraría, facilitando o labor dos censores de contas.
b) Velar polo cumprimento destes estatutos e tutelar os intereses dos colexiados.
Artigo 31º.-Funcións do vogal asesor xurídico.
Correspóndelle ao vogal asesor xurídico:
a) Informar e asesorar a Xunta de Goberno sobre as normativas e resolucións oficiais relevantes para os intereses do Colexio.
b) Instruír os expedientes sancionadores establecidos nestes estatutos.
Artigo 32º.-Funcións do vogal de información e relacións públicas.
Correspóndelle ao vogal de información e relacións públicas:
a) Manter relacións cos medios de comunicación, informándoos das actividades do Colexio.
b) Dirixir a publicación dos boletíns, follas informativas, etc., do Colexio.
c) Concertar a organización de viaxes, encontros, cursos e seminarios organizados polo Colexio.
Artigo 33º.-Funcións dos vogais politólogo e sociólogo.
Correspóndelles aos vogais politólogo e sociólogo:
a) Estreitar relacións de intercambio de información con facultades, centros de investigación, etc., sobre as actividades que poidan interesar ao Colexio e viceversa.
b) Promover a organización de encontros, cursos, seminarios, etc.
c) Dispoñer a biblioteca e os arquivos informativos do Colexio.
Artigo 34º.-Elección da Xunta de Goberno.
A Xunta de Goberno será elixida por un mandato de dous anos na sesión da Asemblea correspondente ao mes de decembro, ao remate do mandato regulamentario. Intervirán na súa elección todos os colexiados que estean ao día no pagamento das súas cotas e no pleno exercicio dos seus dereitos colexiais.
A elección realizarase mediante candidaturas pechadas, en votación directa, secreta e por maioría simple. Os titulares dos cargos poderán ser reelixidos indefinidamente.
Artigo 35º
A Xunta de Goberno enviará a todos os colexiados unha circular informando dos cargos que deberán ser cubertos e fixará un prazo de quince días para a presentación de candidatos.
Artigo 36º.-Candidatos.
Todos os colexiados poderán presentarse como candidatos sempre que reúnan as seguintes condicións:
a) Contar cun ano de antigüidade antes da data de proclamación de candidatos.
b) Estar en plena posesión dos seus dereitos civís e colexiais.
c) Presentarse no seo dunha candidatura, que será remitida por escrito ao decano no prazo de quince días, con indicación dos postos da Xunta de Goberno a que aspiran os dez membros desta.
d) Contar co aval de dez colexiados que non formen parte da mesma candidatura e que estean ao día no pagamento das súas cotas.
Artigo 37º.-Proclamación provisional.
Transcorrido o prazo establecido, realizarase a proclamación provisional de candidatos, e elaborarase para o efecto unha lista de candidatos que lles será remitida no prazo de tres días hábiles, a todos os colexiados.
Artigo 38º.-Impugnacións das candidaturas.
Unha vez transcorrido o prazo anterior, os colexiados poderán realizar as impugnacións pertinentes, que serán remitidas ao decano no prazo de oito días hábiles. A seguir, e logo de deliberación e acordo da Xunta de Goberno sobre as posibles impugnacións, este elaborará unha lista definitiva que lles será remitida aos colexiados no prazo de tres días hábiles, na cal se indicará a data, a hora e o lugar de realización da elección.
Artigo 39º.-Eleccións.
A Xunta de Goberno constituirase en xunta electoral e a elección realizarase polo menos durante cinco horas ininterrompidas no lugar e día sinalados. Poderá asistir un interventor por cada candidatura.
Os colexiados entregaranlle o seu voto en sobre pechado ao presidente da mesa e deberanse identificar cando sexan requiridos para iso.
Artigo 40º.-Voto por correo.
Os colexiados que non poidan depositar o seu voto persoalmente poderán facelo por correo. Para iso, deberán remitir o seu voto á Xunta de Goberno antes do comezo da votación por correo certificado e con xustificante de recepción, no interior dun sobre pechado, que pola súa vez irá dentro doutro sobre, no cal se achegará a sinatura, o número de colexiado e os demais datos que identifiquen o votante. Antes de iniciar as votacións, o secretario abrirá os sobres co obxecto de identificar os votantes por correo e entregaralle ao presidente da mesa os sobres de votación pechados, quen os introducirá na urna.
Artigo 41º.-Escrutinio dos votos.
Rematado o período de votacións, realizarase o escrutinio público dos votos, e anularanse aqueles que conteñan máis dunha papeleta, os que indiquen máis dun candidato por cargo, os que leven algún signo de identificación do votante e os que conteñan nomes ou palabras que non correspondan aos candidatos.
Artigo 42º.-Proclamación de resultados.
Unha vez proclamados os resultados, o decano comunicarállelos aos candidatos elixidos e estes deberán expresar a súa aceptación ou renuncia.
Artigo 43º.-Posesión de cargos.
No prazo de oito días os novos membros deberán tomar posesión dos seus cargos, cesarán os anteriores e comunicaráselle á Xunta de Galicia a composición do nova Xunta de Goberno.
Artigo 44º
A Xunta de Goberno do Colexio realizará os acordos por votación dos seus membros e abondará a maioría simple.
Artigo 45º.-Dimisión e cesamento da Xunta de Goberno.
Se máis da metade dos membros da Xunta de Goberno cesasen das súas funcións realizarase a convocatoria de eleccións para a Xunta de Goberno.
Artigo 46º.-Cesamento.
1. Os membros da Xunta de Goberno e do presidente-decano cesarán:
-Por petición propia.
-Por tres faltas consecutivas de asistencia inxustificadas.
-Por falta de asistencia inxustificada á reunión que se inclúe nos artigos 59º e 20º destes estatutos.
-Por causa legal (inhabilitación, etc.).
2. Ademais dos supostos anteriores, a Xunta de Goberno e o presidente-decano, cesarán nas súas funcións como consecuencia dunha moción de censura. A proposta deberá ser asinada, polo menos, por un vinte por cento dos colexiados, que representen en calquera caso un mínimo de trinta colexiados. Formularase nunha sesión extraordinaria, como se establece no artigo 16º destes estatutos. No caso de rexeitarse a moción, os seus asinantes non poderán volver presentar outra contra a mesma Xunta de Goberno e o presidente-decano ata transcorrido, polo menos, un ano.
Sección terceira
Presidente-decano
O presidente-decano.
Artigo 47º
1. O presidente-decano ten a representación do Colexio, executa os acordos da Xunta de Goberno e exerce cantas facultades e funcións lle confiren os estatutos e a normativa vixente.
2. Correspóndelle a presidencia da Xunta de Goberno a quen lle corresponda a titularidade do presidente-decano.
Capítulo VI
Réxime económico
Artigo 48º
O Colexio dispón de plena capacidade patrimonial.
Artigo 49º.-Recursos do Colexio.
Os recursos de que disporá o Colexio están formados polas seguintes partidas:
a) Cotas dos colexiados, que serán de inscrición, anuais e extraordinarias. Serán determinadas pola Xunta de Goberno e ratificadas, se procede, pola asemblea.
b) Taxas e dereitos pola expedición de impresos, actas, e documentos oficiais do Colexio.
c) Beneficios pola venda das súas edicións e realización das súas actividades.
d) Pola realización e desenvolvemento de actividades formativas.
e) Xuros do capital.
f) Honorarios pola realización de informes e ditames.
g) Subvencións e donativos.
h) Outros ingresos.
Artigo 50º.-Auditoría.
O Colexio deberá ser auditado, cando se produza a renovación ordinaria, total ou parcial da Xunta de Goberno, sen prexuízo da función fiscalizadora que lles corresponde aos organismos públicos legalmente habilitados para iso.
Este proceso é independente do proceso de censado ordinario de contas.
Artigo 51º.-Comisión auditora.
Os integrantes da comisión auditora serán escollidos na mesma sesión da Asemblea en que se convoquen eleccións para a renovación da Xunta de Goberno.
a) Esta comisión auditora estará formada por dous colexiados de pleno dereito que non formen parte da Xunta de Goberno.
b) A súa función será a de auditar as contas do Colexio e dar fe do seu estado antes da renovación da Xunta de Goberno.
c) Os seus membros auditarán emitindo dous informes independentes, sempre antes da votación que renove a Xunta de Goberno.
Artigo 52º.-Disolución da comisión.
Unha vez que se cumpra a auditoría disolverase a comisión e os compoñentes quedarán liberados das súa condición de auditores.
Capítulo VII
Réxime disciplinario
Artigo 53º.-Órganos competentes.
A Xunta de Goberno e, se é o caso, a Asemblea, son os órganos competentes para acordar a imposición de sancións aos colexiados pola realización das faltas que se recollen nestes estatutos.
Artigo 54º.-Expediente sancionador.
O procedemento sancionador deberá comezar pola formación dun expediente polo vogal asesor xurídico.
Este comunicará o seu inicio aos interesados aos cales lles dará audiencia e sinalará un prazo de dez a quince días para que presenten as probas, alegacións, etc. O inculpado poderá defenderse por si mesmo, por medio do seu representante legal ou por medio doutro colexiado.
Artigo 55º.-Procedemento sancionador.
Ao longo do procedemento sancionador, a Xunta de Goberno poderá adoptar as medidas precautorias que considere convenientes, para garantir o interese xeral do Colexio e a eficacia das resolucións que ao final se adopten.
Artigo 56º.-Faltas.
Os feitos constitutivos de faltas graduaranse en leves, graves e moi graves, do xeito en que se establecen a seguir:
a) Son faltas leves:
-O incumprimento dos deberes e a obstrución dos dereitos dos colexiados, salvo que de acordo con estes estatutos, constitúan falta grave ou moi grave.
-A falta de respecto aos colexiados.
b) Son faltas graves:
-O incumprimento dos deberes sinalados no artigo 10º letras e), f) e g) destes estatutos.
-A obstrución dos dereitos establecidos no artigo 9º letras b) e h) destes estatutos.
-A acumulación no período dun ano de tres faltas leves.
c) Son faltas moi graves:
-A comisión de actos infamantes ou afrontosos, con independencia das decisións xudiciais que puidesen recaer sobre eles.
-A reiteración dunha falta grave.
Artigo 57º.-Sancións.
As sancións que se poderán impoñer son as seguintes:
a) Sancións por falta leve:
-Apercibimento por oficio.
-Represión privada.
b) Sancións por falta grave:
-Represión pública.
-Suspensión dos dereitos de colexiado durante un período inferior aos seis meses.
-Suspensión dos dereitos de colexiados durante máis de seis meses. Neste suposto, o acordo de suspensión deberá ser adoptado pola Xunta de Goberno en pleno, en votación secreta e por maioría absoluta. Os membros da Xunta de Goberno están obrigados a asistir, sendo motivo de cesamento nela non asistir por causa inxustificada a algunha das reunións que para o efecto se convoquen.
c) Sanción por falta moi grave:
Expulsión do Colexio. Corresponderá impoñer esta sanción á Asemblea por proposta da Xunta de Goberno, de acordo co procedemento establecido na alínea anterior para a suspensión de dereitos superiores a seis meses.
Artigo 58º.-Comunicado das sancións.
As sancións impostas aos membros do Colexio deberán serlles comunicadas de xeito motivado aos interesados no prazo de tres días hábiles desde a data do acordo. Os acordos en expedientes sancionadores da Xunta de Goberno serán obxecto de recurso ordinario perante á Asemblea no prazo dun mes. A Xunta de Goberno incluirá na orde do día da primeira sesión da Asemblea que se realice os recursos dos colexiados.
Artigo 59º.-Prescrición.
1. As faltas prescriben:
a) As leves aos seis meses.
b) As graves aos dous anos.
c) As moi graves aos tres anos.
Os prazos sinalados computaranse a partir da data da comisión dos feitos constitutivos de infracción, e interromperanse por calquera dilixencia ou actuación que se practique na pescuda dos feitos con coñecemento do interesado.
2. As sancións prescribirán:
a) As impostas por faltas leves, ao ano.
b) As impostas por faltas graves, aos dous anos.
c) As impostas por faltas moi graves, aos tres anos.
O prazo de prescrición comezará a contarse desde o día en que adquira a firmeza de resolución pola que se impón a sanción, e interromperase pola iniciación do procedemento de execución con coñecemento do interesado, volvendo transcorrer o prazo se aquel está paralizado durante máis de tres meses por causa non imputable ao infractor.
Artigo 60º.-Recursos.
1. Contra a resolución que poña fin ao expediente o interesado poderá interpoñer recurso de reposición ante a Xunta de Goberno no prazo dun mes desde a notificación desta.
2. A interposición de recurso contra a sanción disciplinaria dentro do prazo establecido suspenderá a execución do acordo impugnado. A suspensión levantarase unha vez que se resolva o recurso.
3. Contra a resolución do recurso de reposición non poderá interpoñerse de novo o dito recurso, sen prexuízo do recurso contencioso-administrativo perante a xurisdición contencioso-administrativa.
Capítulo VIII
Reforma e interpretación dos estatutos
Artigo 61º.-Interpretación.
A interpretación dos estatutos corresponderalle á Xunta de Goberno.
Artigo 62º.-Reforma dos estatutos.
A reforma dos estatutos requirirá a convocatoria dunha sesión extraordinaria da Asemblea, en que se debaterá a proposta de reforma, que deberá ser aprobada por maioría de dous terzos, e segundo o procedemento establecido nos artigos 19º e 20º. A reforma deberá ser comunicada oficialmente á Xunta de Galicia, para a súa aprobación definitiva e publicación no Diario Oficial de Galicia.
Capítulo IX
Réxime xurídico dos actos e a súa impugnación
Artigo 63º.-Presunción de validez.
Os actos ditados polos órganos colexiais presúmense válidos e terán efecto desde a data da súa adopción ou notificación, se neles non se dispón outra cousa. A interposición do recurso de reposición non suspenderá a execución do acto impugnado, salvo no caso de que a dita execución poida causar prexuízos de imposible ou difícil reparación ou se trate da imposición de sancións colexiais. Neste último caso a suspensión producirase de forma automática pola simple interposición do recurso potestativo de reposición.
Artigo 64º
Os acordos emanados da Xunta de Goberno poderán ser obxecto de recurso conforme o disposto na Lei 30/1992, do 26 de novembro, e particularmente no seu título VII, artigos 102 e seguintes.
Todos os recursos poderán interporse perante a Xunta de Goberno que deberá remitilos á Asemblea no prazo de dez días xunto co seu informe e unha copia completa e ordenada do expediente.
Artigo 65º
O recurso extraordinario de revisión poderá interporse perante a Xunta de Goberno e, se é o caso, perante a Asemblea, seguindo nos seus trámites e prazos o establecido nos artigos 118 e 119 da Lei 30/1992, do 26 de novembro.
Artigo 66º.-Finalización da vía administrativa e recurso potestativo de reposición.
Os actos dos órganos colexiais esgotan a vía administrativa e contra eles poderá interpoñerse recurso contencioso conforme a lei xurisdicional. Tamén se poderá interpoñer recurso potestativo de reposición no prazo dun mes e contra a resolución deste, que terá que producirse no mesmo prazo, poderase interpoñer recurso contencioso-administrativo. Os actos colexiais que non estean suxeitos ao dereito administrativo rexeranse polo dereito privado, sen prexuízo da observación das normas sobre a formación da vontade dos órganos colexiais previstas nos seguintes estatutos.
Capítulo X
Réxime de distincións e premios
Artigo 67º.-Concesión de distincións e premios.
O Colexio poderá conceder distincións e/ou premios aos profesionais de contrastado prestixio da ciencia política e da socioloxía que se distingan pola defensa ou divulgación social da profesión.
Así mesmo, o Colexio tamén poderá conceder mencións, se procede, ás empresas e/ou institucións que se distingan pola defensa profesional da ciencia política e da socioloxía.
Artigo 68º.-Premios.
O Colexio poderá establecer premios no ámbito da ciencia política e da socioloxía.
a) A estes premios só se poderán presentar licenciados/as en ciencia política e/ou socioloxía.
b) As bases reguladoras destes premios serán propostas pola Xunta de Goberno e aprobadas pola Asemblea en sesión ordinaria.
c) A elección do xurado destes premios será realizada por proposta da Xunta de Goberno e aprobada pola Asemblea en sesión ordinaria.
Artigo 69º.-Distincións e mencións.
A presentación de candidaturas para a concesión de distincións e/ou mencións será a proposta da directiva do Colexio e a elección será realizada pola Xunta de Goberno en sesión ordinaria.
Capítulo XI
Extinción
Artigo 70º
O Colexio poderá disolverse cando as circunstancias legais, financeiras ou estruturais fagan imposible ter unha mínima estrutura, ou cando voluntariamente sexa aprobado polo voto de Ÿ partes dos seus colexiados.
Artigo 71º
Unha vez que sexa aprobado o acordo de extinción, a Xunta de Goberno actuará en calidade de comisión liquidadora.
Artigo 72º
Non se poderá disolver o Colexio se existe un número mínimo de colexiados que estean dispostos a asumir a súa continuidade.
Artigo 73º
O patrimonio ou fondo social sobrante doarase ao Colexio Nacional de Politólogos e Sociólogos.